Anunţul a fost făcut de liderii PDL şi PNL, iar decizia finală va fi luată în congresele programate la sfârşitul săptămânii.

"Am avut ultima şedinţă între delegaţiile PDL şi PNL dinaintea convenţiilor şi a congresului PNL. Am analizat cercetările sociologice referitoare la numele care ar trebui să îl poarte alianţa electorală PDL-PNL. El va fi Alianţa Creştin Liberală PNL-PDL", a declarat Vasile Blaga, preşedintele PDL.

Klaus Iohannis, preşedintele PNL, a mai declarat că în 5 august ar urma să fie anunţat candidatul dreptei pentru prezidenţiale.

"Am constatat că avem doi candidaţi: domnul Predoiu din partea PDL şi subsemnatul din partea PNL. Am convenit să demarăm sondaje săptămâna aceasta. Şi de o parte, şi de cealaltă va fi stabilită o casă de sondare. Aşteptăm rezultatele până cel târziu în 4 august, urmând ca în 5 august să anunţăm cine va fi desemnat candidatul Alianţei Creştin Liberale", a spus Iohannis.